SELETUSKIRI

1. ETTEPANEKU TAUST

Rahvusvaheline Mereorganisatsioon (IMO) on ette näinud laevadelt pärineva merereostuse vältimise rahvusvahelise konventsiooniga (MARPOL, VI lisa) võimaluse määratleda heite kontrollimise alad, et asjaomase piirkonna rannikuriikide taotlusel vähendada laevadelt pärinevat õhureostust

Juba on määratletud Põhja-Ameerikat hõlmav heite kontrollimise ala (NECA), ELis valminud Läänemere NECA taotlus on valmis IMOle esitamiseks ning Põhjamere NECA osas on tööd käimas. NECA sätted jõustuvad 2016. aastal ja neid kohaldatakse üksnes pärast kõnealust kuupäeva ehitatud laevade suhtes, mis sisenevad NECAsse.

NECA taotlusega seoses koostas Läänemere merekeskkonna kaitse komisjon (HELCOM) põhjaliku analüüsi, et hinnata laevadelt pärinevat lämmastikoksiidide (NOx) heidet ja selle mõju Läänemerele.

Läänemere kuulutamine NECAks peaks 2020. aastaks vähendama 16 % NOx-i heidet laevadelt ja 2030. aastaks 46 %. Eeldatakse, et kõik Läänemere piirkonna laevad suudavad täita NECA nõudeid 2040.–2050. aastate paiku ja aastaks 2030 võiks jõuda selleni vaid kolmandik. Kulud ja kasu seoses Läänemere NECAga koguneb järk-järgult, vastavalt sellele, kui kiiresti laevasid välja vahetatakse, mis omakorda sõltub laeva tüübist.

Läänemere NECA aitaks õhusaastet oluliselt vähendada, eelkõige seetõttu, et mitu Läänemere äärset liikmesriiki ei täida välisõhu kvaliteedi direktiivi heitenorme. Läänemere NECA aitab lisaks tuua kasu tervisele ja vähendada eutrofeerumist, mis on üks Läänemere suuri keskkonnaprobleeme, samuti vähendada hapestamist ja osooni teket.

Investeerimiskulusid vähendab see, et osa laevaomanikke on juba otsustanud varustada uued laevad NECA nõuetele vastavate mootoritega, et sellistel laevadel oleks võimalik siseneda Põhja-Ameerika NECAsse. Sellistel juhtudel tekivad ainult täiendavad käitamiskulud, mis põhjustab merevedude kulukuse järk-järgulist kasvamist kuni 2040.–2050. aastani.

Täiendav teave Läänemere NECA kulude ja tulude kohta ELis on saadaval mõjuhinnangust, mis on lisatud komisjoni 2010. aasta ettepanekule vaadata läbi direktiiv 1999/32/EÜ seoses laevakütuste väävlisisaldusega[1]. Selles dokumendis tõdetakse, et kasu täielikust IMO eeskirjade täitmisest on vähemalt 3 kuni 13 eurot iga kulutatud euro kohta[2]. Tulude ja kulude suhet, mis tuleneb Läänemere piirkonna kuulutamisest heite kontrollimise alaks, peetakse väga soodsaks.

Olemasolevad tehnoloogiad NOx-i heite vähendamiseks on heitgaasi taaskasutamine (EGR), veeldatud maagaasi (LNG) kasutamine ja selektiivne katalüütiline taandamine (SCR).

2. Senine areng

Läänemere piirkonna merekeskkonna kaitse Helsingi konventsiooni (HELCOM) 2010. aasta ministrite kohtumisel otsustati „töötada selle nimel, et esitada eelistatavalt 2011. aastaks Läänemere riikide ühine ettepanek IMOle, et taotleda Läänemere kuulutamist NOx-i heite kontrollimise alaks (NECA)”.

Läänemere merekeskkonna kaitse komisjon otsustas oma kohtumisel 9.–10. märtsil 2011, et Läänemeri tuleks kuulutada NECA-ks. Samas märkis komisjon, et kõik huvitatud isikud ei olnud veel valmis kohe seda otsust tegema.

Läänemere merekeskkonna kaitse komisjon möönis 2012. aasta 6.–7. märtsi kohtumisel, et HELCOMis koostatud NECA taotlus vastab täielikult IMO nõuetele.

HELCOMi delegatsiooni juhid rõhutasid oma kohtumisel 14.–15. juunil 2012, et ainus otsustamata küsimus on IMOle taotluse esitamise aeg.

HELCOMi delegatsiooni juhid otsustasid oma kohtumisel 3.–4. detsembril 2012 korraldada sidusrühmadega nõupidamise Läänemere NECA taotluse küsimuses 4. märtsil 2013. Lepiti kokku, et viimane aeg otsustada, millal esitada taotlus IMOle, on enne 2013. aasta oktoobris toimuvat ministrite kohtumist. Otsustati esitada ministritele vastav aruanne. Läänemere laevanduse teemaline sidusrühmade kohtumine toimus 4. märtsil 2013.

Kui HELCOM on kokku leppinud kuupäeva, esitavad Läänemere äärsed riigid NECA taotluse vastuvõtmiseks IMO merekeskkonna kaitse komiteele (MEPC). IMO uurib seejärel, kas MARPOLi VI lisa kohased NOx-i heite kontrollimise ala nõuded on täidetud. Kui on täidetud, nimetatakse Läänemeri NECAks, MEPC-s sisulist arutelu ei toimu.

3. ELi seisukoht

EL on põhimõtteliselt toetanud Läänemere nimetamist NECAks, nagu lepiti kokku nõukogu merevedude töörühmas 7. novembril 2011. Töörühm on ka seisukohal, et Läänemere nimetamine NECAks on kõige kulutõhusam NOx-i heite vähendamise meede, et saavutada kooskõla välisõhu kvaliteedi normidega ja tagada hea keskkonnaseisund eutrofeerumise osas, nagu on ette nähtud merestrateegia raamdirektiiviga. Töörühm võttis teadmiseks merevedude töörühma 8. novembri 2010. aasta taotluse üksikasjaliku mõjuhinnangu tegemiseks, märkides, et edasiarendatud IMO eelnõu Läänemere nimetamiseks NECAks sisaldab selliseid tahke, milles on varjul oht, et minnakse üle ühelt veoliigilt teisele, kuid IMO ei nõua kulude-tulude analüüsi tegemist Läänemere piirkonna nimetamisel heite kontrollimise alaks ning taotlusega seoses tehtud majanduslik analüüs on IMO nõuete täitmise seisukohast piisav. 17. oktoobril 2012 võttis merevedude töörühm teadmiseks edusammud Läänemere NECA osas ja märkis, et kui IMO nimetab Läänemere NECAks, hindab komisjon, kas on vaja vastav säte võtta üle ELi õigusesse, ning et selline otsustusprotsess võib omakorda nõuda edasist mõju analüüsi.

Sellepärast on nüüd vaja, et nõukogu võtaks enne HELCOMi delegatsiooni juhtide järgmist koosolekut, mis toimub 17. juunil 2013, vastu seisukoha, mille EL esitab ELi toimimise lepingu artikli 218 lõike 9 kohaselt sel päeval, kui Läänemere NECA taotlus esitatakse MEPC-le..

Kohaldatavate IMO eeskirjadega[3] on ette nähtud, et NECA eeskiri hakkab kehtima 2016. aastast, seda vaatamata kuupäevale, mil esitatakse ettepanek piirkonna nimetamiseks NECAks. Taotluse kiire esitamine on seega laevanduse ja mootorite toojate huvides, kellel on vaja piisavalt aega, et kohaneda ja vältida suurte ümberehitamiskulude tekkimist. .

Eespool öeldut silmas pidades peaks Euroopa Liit toetama, et Läänemere rannikuriigid esitaksid IMOle HELCOMi ettepaneku nimetada Läänemeri lämmastikoksiidide heite kontrollimise alaks hiljemalt IMO merekeskkonna kaitse komitee 66. kohtumisel 2014. aasta märtsis. Seepärast on vaja, et nõukogu võtaks Euroopa Liidu toimimise lepingu artikli 218 lõike 9 kohaselt vastu liidu seisukoha, mille ELi liikmesriigid esitavad IMOle.

2013/0153 (NLE)

Ettepanek:

NÕUKOGU OTSUS,

millega kehtestatakse seisukoht, mis tuleb võtta HELCOMis ja IMOs Läänemere nimetamise kohta lämmastikoksiidide heite kontrollimise alaks

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 191 koostoimes artikli 218 lõikega 9,

võttes arvesse Euroopa Komisjoni ettepanekut

ning arvestades järgmist:

(1) Rahvusvaheline Mereorganisatsioon (IMO) on oma laevadelt pärineva merereostuse vältimise rahvusvahelise konventsiooniga (MARPOL, VI lisa) ette näinud võimaluse määrata asjaomaste rannikuriikide taotlusel heite kontrollimise alad (NECA), et vältida, vähendada ja kontrollida laevadelt pärinevat lämmastikoksiidide (NOx) heidet.

(2) Euroopa Liit on Läänemere piirkonna merekeskkonna kaitse konventsiooni (HELCOM) osaline; HELCOM on foorum, kus arutatakse IMOle esitamiseks ettepanekut nimetada Läänemeri lämmastikoksiidide heite kontrollimise alaks.

(3) HELCOMi egiidi all on alustatud ettevalmistavat tööd, et esitada IMOle eelnõu ettepanekuga nimetada Läänemeri NECAks. Kui HELCOM on kuupäeva kokku leppinud, esitavad Läänemere rannikuriigid NECA taotluse IMO merekeskkonna kaitse komiteele (MEPC) vastuvõtmiseks. IMO uurib seejärel, kas MARPOLi VI lisa kohased NOx-i heite kontrollimise ala nõuded on täidetud. Kui on täidetud, kuulutatakse Läänemeri NECAks MEPC-s sisulist arutelu ei toimu.

(4) ELi välisõhu kvaliteedi direktiivis 2008/50/EÜ ja teatavate õhusaasteainete siseriiklikke ülemmäärasid käsitlevas direktiivis 2001/81/EÜ on sätestatud õhusaasteainete heitenormid. Direktiivis 2001/81/EÜ on sätestatud, et komisjon ja liikmesriigid peavad vajaduse korral, ilma et sellega piirataks Euroopa Liidu toimimise lepingu artiklit 218, tegema kahe- ja mitmepoolset koostööd kolmandate riikidega ja asjaomaste rahvusvaheliste organisatsioonidega, nagu Rahvusvahelise Mereorganisatsioon (IMO), eesmärgiga muuta tugevamaks alus heite vähendamise hõlbustamiseks.

(5) HELCOMi Läänemere ministrite 2010. aasta avalduse kohaselt lepiti kokku nimetada Läänemeri NECAks ja teha seda eelistatavalt 2011. aastaks.

(6) 8. novembril 2010. aastal taotles merevedude töörühm üksikasjalikku mõju hindamist, mööndes, et IMO eelnõu Läänemere nimetamiseks NECAks sisaldab teatud tahke, milles peitub oht, et minnakse üle ühelt veoliigilt teisele. Töörühm nentis, et IMO ei nõua heite kontrollimise alaks nimetamise taotluse puhul kulude-tulude analüüsi, nagu seda tehakse uute ELi õigusaktide jaoks tehtava ettevalmistustöö käigus, ning et taotlusega seoses tehtud majanduslik analüüs on IMO nõuete jaoks piisav. Läänemere merekeskkonna kaitse komisjon otsustas oma kohtumisel 9.–10. märtsil 2011, et Läänemeri tuleks kuulutada NECA-ks. Samas märkis komisjon, et kõik huvitatud isikud ei ole veel valmis kohe seda otsust tegema.

(7) Läänemere merekeskkonna kaitse komisjon möönis 2012. aasta 6.–7. märtsi kohtumisel, et HELCOMis koostatud NECA taotlus vastab täielikult IMO nõuetele.

(8) HELCOMi delegatsiooni juhid rõhutasid oma kohtumisel 14.–15. juunil 2012, et ainus otsustamata küsimus on aeg, mil taotlus IMOle esitada.

(9) Koosolekul 3.–4. detsembril 2012. aastal leppisid HELCOMi delegatsiooni juhid kokku, et viimane aeg otsustada lõplik tähtaeg taotluse esitamiseks IMOle on enne 2013. aasta oktoobris toimuvat ministrite kohtumist.

(10) Kui HELCOMis võetakse vastu otsus esitada IMOle ettepanek nimetada Läänemeri lämmastikoksiidide heite kontrollimise alaks, peaksid ELi liikmesriigid toetama sellist ettepanekut nimetada Läänemeri lämmastikoksiidide heite kontrollimise alaks.

(11) IMO III taseme NECA kohustused jõustuvad 2016. aastal ning on tähtis, et ettevõtjatel oleks piisavalt aega selleks valmistuda,

ON VASTU VÕTNUD KÄESOLEVA OTSUSE:

Artikkel 1

Euroopa Liidu seisukoht HELCOMis on toetada Läänemere ääres asuvaid riike nende üleskutses esitada hiljemalt IMO merekeskkonna kaitse komitee 66. koosolekuks IMOle ettepanek nimetada Läänemeri lämmastikoksiidide heite kontrollimise alaks.

Artikkel 2

Pärast artiklis 1 osutatud otsuse vastuvõtmist HELCOMis esitatakse otsus IMOle ja seda toetavad liikmesriigid, kes tegutsevad ühiselt Euroopa Liidu huvides

Brüssel,

Nõukogu nimel

eesistuja

[1] SEK(2011) 919.

[2] Käsilolevas uuringus prognoosib keskkonna peadirektoraat kulude ja tulude suhet Läänemere NECA puhul vahemikus 2,3–8,6 eurot iga kulutatud euro kohta.

[3] IMO läbivaadatud MARPOLi VI lisa eeskiri nr 13.